UNIQ ทรุดหนัก 6 วันติด! ราคาร่วงเกินพื้นฐานหนุนอัพไซด์สูง 69% จากเป้า 19.90 บาท
UNIQ ทรุดหนัก 6 วันติด! ราคาร่วงเกินพื้นฐานหนุนอัพไซด์สูง 69% จากเป้า19.90บาท ล่าสุด ณ เวลา 10.47 น. ราคาอยู่ที่ระดับ 11.80 บาท ลดลง 0.60 บาท หรือ 4.84% สูงสุดที่ระดับ 12.20 บาท ต่ำสุดที่ระดับ 11.60 บาท ด้วยมูลค่าซื้อขาย 71.35 ล้านบาท 
25 ต.ค. 2561

ผู้สื่อข่าวรายงานว่า ราคาหุ้นบริษัท ยูนิค เอ็นจิเนียริ่ง แอนด์ คอนสตรัคชั่น จำกัด (มหาชน) หรือ UNIQ ล่าสุด ณ เวลา 10.47 น. ราคาอยู่ที่ระดับ 11.80 บาท ลดลง 0.60 บาท หรือ 4.84% สูงสุดที่ระดับ 12.20 บาท ต่ำสุดที่ระดับ 11.60 บาท ด้วยมูลค่าซื้อขาย 71.35 ล้านบาท ขณะที่ดัชนีตลาดหุ้นไทยลดลงอย่างหนักถึง 21.49 จุด

โดยราคาหุ้นปรับตัวลดลงอย่างหนักนับตั้งแต่ราคาหุ้นอยู่ที่ระดับ 14 บาท เมื่อวันที่ 16 ต.ค.2561 คิดเป็นการปรับตัวลดลงสูงถึง 15.71% ภายใน 6 วันทำการ
ทั้งนี้ บล.เคทีซีมิโก้ ระบุในบทวิเคราะห์ โดยเริ่มวิเคราะห์หุ้น UNIQ ด้วยคำแนะนำ “Outperform” ราคาเป้าหมายปี 2562 ที่ 15.30 บาท อิง 2562 EPS ที่ 0.73 บาท และ PER 21เท่า เทียบเท่าค่าเฉลี่ยในอดีตช่วงปี 2557-2560 คาดกำไรปี 2561 ของ UNIQ จะลดลง ก่อนจะเพิ่มขึ้นเล็กน้อยในปี 2562 เพราะคาดว่าจะไม่มีการเซ็นสัญญางานเพิ่มเติมในปี2561จากความล่าช้าของการประมูลโครงการภาครัฐ
อย่างไรก็ตาม จากความคืบหน้าของการประมูลโครงการภาครัฐหลายโครงการในปัจจุบัน ทำให้คาดว่าคำสั่งงานใหม่ของ UNIQ จะเพิ่มขึ้น ตั้งแต่ต้นปี 2562 เป็นต้นไป
ขณะเดียวกัน บล.เคจีไอ ระบุในบทวิเคราะห์ โดยคาดว่า UNIQ จะรับรู้รายได้เพิ่มขึ้นจากครึ่งปีแรกในครึ่งปีหลังจากการเร่งงานก่อสร้างของโครงการรถไฟฟ้า MRT สายสีส้มสัญญาที่ 4 และ 6  และรถไฟทางคู่ (ลพบุรี – ปากน้ำโพ) UNIQ มี backlog ในมือ 3.4 หมื่นล้านบาท เพียงพอที่จะรับรู้เป็นรายได้ไปอีก 2-3 ปี และยังมี upside จากโครงการรถไฟความเร็วสูงเชื่อมสามสนามบินที่กำลังอยู่ในขั้นของการเปิดประมูล เนื่องจาก UNIQ เป็นหนึ่งใน subcontractors ที่น่าจะได้รับเหมาช่วงงานต่อ
ทั้งนี้ปรับลดประมาณการกำไรปี 2561 ลง17.5% โดยยังคงคำแนะนำซื้อ และปรับเพิ่มราคาเป้าหมายกลางปี 2562 เป็น 19.90 บาท อิงจาก PER เฉลี่ยระยะยาว +0.5SD ที่ 22 เท่า จากเดิมที่ 19 เท่า เพื่อสะท้อนถึงมุมมองที่เป็นบวกเกี่ยวกับแนวโน้มกำไรที่ชัดเจนในปี 2562-63 อีกทั้ง โครงการโครงสร้างพื้นฐานที่คาดว่าจะมีการออก TOR ในไตรมาส 4/2561
 